ત્યારબાદ વિરેન્દ્ર સિંહે બોસ્ટનની એક ટેક્સટાઇલ યુનિવર્સિટીમાં પ્રવેશ લીધો. પરંતુ ત્યાં તેમની પાસે એટલાં નાણાં નહોતાં કે તેઓ પોતાનું ભણવાનું ચાલુ રાખી શકે. જ્યારે આ અંગે તેમણે તેમના હેડ ઓફ ધ ડિપાર્ટમેન્ટને વાત કરી તો તેમણે જણાવ્યું કે તેઓ વિરેન્દ્રને નોકરી તો અપાવી શકે તેમ છે પરંતુ તેમને નોકરી ત્યારે જ મળી શકે જ્યારે તેઓ આ દેશના નાગરિક બની જાય. તેથી તેમણે વિરેન્દ્રને તેમના દીકરા બની જવા માટેની સલાહ આપી. ત્યારબાદ તેમનું નામ વિરેન્દ્ર સેમ સિંહ થઈ ગયું. આવી રીતે તેમણે બોસ્ટન યુનિવર્સિટીમાંથી માસ્ટર્સ ઇન એન્જિનિયરિંગનું શિક્ષણ પૂરૂં કર્યું. નોકરી પૂરી કર્યા બાદ તેમને એક બહુરાષ્ટ્રીય કંપનીમાં નોકરી મળી ગઈ. તેઓ ત્યાં એકમાત્ર ભારતીય એન્જિનિયર હતા. આમ, 40 વર્ષ અમેરિકામાં રહીને તેમણે અનુભવ્યું કે જે કામ તેઓ અમેરિકામાં કરી રહ્યા છે તો પોતાનાં વતનમાં જઈને કેટલાંક સામાજિક કામો કરીને તેના વિકાસમાં શા માટે ફાળો ન આપી શકાય.